*VEGA og Live Nation præsenterer:* **Udfordrende electropopproduktioner i et intenst følelsesunivers***Multitalentet SOPHIE betager med sin nuancerede pop, og bringer sit elektroniske lydunivers til Lille VEGA søndag den 14. oktober.*

Under aliasset SOPHIE har Sophie Xeon lavet bølger i vandet på undergrundens electropop siden 2013. Gennembruddet kom med en stribe af velproducerede singler, der forvred elementer af hvirvlende eurodance og sammensluttede k-pop med eksperimenterende lyddesign i et neonfarvet pop-brag.

Produceren, sangerinden og sangskriveren Sophie Xeon har netop udgivet sit andet album *Oil of Every Pearl’s Un-Insides*, hvor hun endnu engang beviser sin originalitet og evne til at kreere solide, varierede beats. Sofistikerede dance-produktioner med sukkersøde vokaler henover ustyrlige, progressive beats og emotionelle synthesizers understreger den uforfalskede diversitet i SOPHIEs legesyge lydunivers.

Oprindeligt stammer SOPHIE fra Glasgow i Skotland, men hun har bosat sig i Los Angeles. Udover at skrive og producere sin egen musik, har hun samarbejdet med og produceret for en række artister som Charli XCX, Cashmere Cat, MØ og Vince Staples.

**Fakta om koncerten:**  
SOPHIE (UK)  
Søndag d. 14. oktober kl. 21.00  
Lille VEGA, Enghavevej 40, 1674 København V  
Billetpris: 235 kr. + gebyr  
Billetsalget starter fredag d. 24. august kl. 10.00 via vega.dk, Live Nation og Ticketmaster.